Теодор Траянов
Първият сняг

chitanka.info

Ти виждаш как пролет

безследно премина,

как червей дълбае

под всяка скала,

че вкусена радост

прецъфна и гине

и горко въздъхват

треви и стебла.

Ти виждаш как плахо

низ облаци светва

изгряла зорница

на свят благослов,

а властната есен

орисана клетва

дописва над гроба

на първа любов.

Ний виждаме всичко,

безмълвно покорни,

след някакво чудо

унесени пак,

докле не загаснат

сърцата ни морни

в приспивната песен

на първия сняг.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.